DKR-KABUM-20-WA-005-wylie
<div class="wylie-content"
@#/__/snyan brgyud snying gi gsang mdzod las/_yi dam zhi ba rdo rje sems dpa'i phyi nang gsang ba yang gsang bka' srung dang bcas pa'i dbang gi rim pa dkyus gcig tu bkod pa rdo rje'i ye shes mchog sbyin zhes bya ba bzhugs so//
@#/__/rmad byung rdo rje bzhi yi ye shes char/_/skal bzang rigs bzhi'i sa bon la reg pas/_/rnam bzhi'i rig 'dzin bde myur 'bras smin nas/_/sku bzhi'i mchog sbyin sems dpa' rgyal gyur cig_/rdo rje theg pa'i lam gyi snying*/_/rig 'dzin grub pa'i gshegs shul che/_/rim pa dbang gi thabs zab mo/_/'jug bde'i khrigs su bsdeb la spro/_/gnyags lugs rdo rje phur pa'i yi dam zhi ba'i sgrub thabs rdo rje sems dpa' ye shes gsang thig gi dbang bskur 'bog tshul la lnga las/_dang po phyi sgrub kyi dbang gi rim pa la mdun du stegs gtsang mar rdul tshon nam ras bris kyi pad+ma 'dab brgyad kyi dbus su rnam rgyal bum pa nyer lnga'i bcud ldan kha rgyan gzungs rdor dang bcas pa/_g.yas su nor bu'i cod pan/_g.yon du stod g.yogs smad g.yogs dar dpyangs dang bcas pa dngos sam ri mor bris pa/_rdzas rtags rgyal srid kyi tsakli/_de rnams la nyer spyod bdun g.yas su bskor bshams byas pa dang*/_slob dpon gyi mdun du bsang chu rdor dril sogs 'du byas la/_sgrub thabs dkyus ltar skyabs sems nas brtsams yig brgya'i bzlas pa'i bar bya/_bum bzlas ni/_hU~M:_rnam rgyal bum nang bdud rtsi'i steng:_yi ge brgya pa'i sngags phreng gsal:_de las bdud rtsi'i rgyun babs pas:_bum pa yongs su gang bar gyur:_zhes gsal btab/_gzungs thag blang la bum bzlas byas mthar/_sngags phreng 'od zhu bdud rtsir gyur:_zhes dmigs/_bsang chu rdo rje'i sngags kyi rang bzhin du gyur:_oM a mr-i te hU~M phaTa?:_ci nus bzlas mthar/_sgrub thabs gzhung gi_oM:_bla ma dpal ldan sogs nas/_sdig ltung dag pa'i gnang ba bstsal:_ces pa'i bar dang*/_yig brgya tshar gcig bzla/_spyi bor bzhugs pa'i bla ma rdo rje sems dpa'i gnas gsum las 'od zer dkar dmar mthing gsum rim dang gcig car du byung ba rang gi gnas gsum du rim dang gcig car du thim/_dbang dang byin rlabs dngos grub thams cad thob/_sgo gsum sku gsung thugs rdo rje bde ba chen po'i ngo bor gnyis su med par byin gyis brlab par gyur/_ces dbang len bya/_de nas smin par 'os pa'i slob ma mdun du bos la/_dri bzang gi chab kyis kha bshal ba dang gtsang ma'i stan la 'khod de/_nam mkha' dang mnyam pa'i sems can thams cad rigs kun khyab bdag bcom ldan 'das dpal rdo rje sems dpa'i go 'phang la dgod par bya/_de'i ched du byin rlabs dbang bskur zab mo gsan la nyams su len par bgyi'o snyam pa'i thugs bskyed pa gsal btab nas gsan 'tshal/_de'ang sngags dang*/_rgyud dang*/_dkyil 'khor ma lus pa'i 'byung gnas/_rigs thams cad kyi khyab bdag bcom ldan 'das dpal rdo rje sems dpa' ni mtshan thos pa tsam gyis rgyu nyams chag sdig ltung*/_'bras bu 'khor ba dang ngan song thams cad dong nas sprugs par 'gyur ba yin te/_de bzhin gshegs pa thams cad kyi de kho na nyid bsdus pa'i rgyud las/_'di na mtshams med pa byas pa dang*/_de bzhin gshegs pa thams cad bslus pa dang*/_dam pa'i chos la smod pa dang*/_nyes pa thams cad byas pa yang*/_/de bzhin gshegs pa thams cad kyi/_/phyag rgya mchog ni sgrub pa pos/_/rdo rje sems dpa' dran gyur pas/_/tshe 'di nyid la ji ltar 'dod pa'i dngos grub thams cad dam/_dngos grub dam pa'am/_rdo rje sems dpa'i dngos grub bam/_de bzhin gshegs pa'i dngos grub kyi bar du 'thob bo/_/zhes 'byung ngo*/_/de'i sgrub thabs kyang dam pa rigs brgya/_de nyid rigs lnga/_dpa' bo gcig pa sogs dkyil 'khor dang tshom bu gtso rkyang rgyas bsdus kyi bye brag dang*/_rgyud sde bzhi dang 'brel ba'i sgrub tshul gyi rnam bzhag dang*/_bka' gter dag snang gi rim pa mtha' klas pa las/_skabs su bab pa 'di ni paN grub lnga brgya'i gtsug rgyan slob dpon bi ma mi tra dang*/_dpal o rgyan chos kyi rgyal po'i bka' srol zung 'jug gsang sngags chu bo bzhi'i bka' bab gnyags lo chen po dz+nyA na ku mA ra la bka' bab pa'i rdo rje phur pa'i sgrub sde'i yi dam zhi ba rdo rje sems dpa'i sgrub thabs ye shes gsang thig gi chos sde ste/_'di la'ang phyi nang gsang ba yang gsang dang bcas pa'i sgrub thabs dang*/_de rnams dang 'brel ba'i smin byed dbang gi rim pa'ang bzhi dang bka' srung gi rjes gnang bcas lnga yod pa las/_thog mar phyi sgrub rdo rje sems dpa' bla ma'i rnal 'byor dang zung du 'jug pa'i bsags sbyong snying por gyur pa'i sgrub thabs dang 'brel ba'i dbang bskur bsgrub pa la thog mar maN+Dal phul/_bla ma dang rdo rje sems dpa' dbyer med pa la mi phyed gus pas thal mo me tog dang bcas te gsol ba 'debs pa 'di'i rjes zlos lan gsum mdzod/_kun mkhyen ye shes phung po can/_/srid pa'i 'khor lo rnam sbyong ba/_/de ring bshad pa'i rin chen gter/_/gtso bos bdag la bka' drin stsol/_/rgyud dag par bya ba'i phyir bla ma rdo rje sems dpa' dkon mchog rtsa gsum rgya mtsho'i 'khor dang bcas pa mdun gyi nam mkhar mngon sum bzhin du bzhugs pa'i spyan sngar skyabs sems bsags sbyong gi dmigs rnam dang ma bral bas 'di'i rjes zlos lan gsum mdzod/_dkon mchog gsum la bdag skyabs mchi sogs lan gsum/_spyi bor bzhugs pa'i bla ma rdo rje sems dpa'i thugs ka nas rig pa'i lha mos rin po che'i bum pa ye shes kyi bdud rtsis gang ba thogs te khrus mdzad pas lus ngag yid gsum gyi sdig sgrib bag chags nad gdon thams cad byang zhing dag_/bla ma rdo rje sems dpa'i byin rlabs ma lus pa rgyud la zhugs pa'i mos pa mdzod/_oM:_bkra shis dge ba'i bum pa ru:_ye shes bdud rtsi chen pos gtams:_skal ldan slob mar khrus bgyis pas:_dri ma thams cad dag par mdzod:_yig brgya'i mthar/_oM sarba ta thA ga ta a b+hi She ka te sa ma ya shrI ye hU~M:_zhes bum pas dbang bskur zhing khrus bya/_bum chu sbyin/_de ltar dbang bskur bas lus tha mal gyi snang zhen sbyangs te khyed rang rnams skad cig gi bla ma rdo rje sems dpa' sku mdog dkar po zhal gcig zhi zhing 'dzum la sgeg pa'i nyams can phyag g.yas rdo rje rtse lnga pa thugs kar gtod cing*/_g.yon pas dril bu dku la brten pa zhabs gnyis sems dpa'i skyil krung gis pad+ma dang zla ba'i gdan la 'gying ba/_sku la dar gyi chas gos lnga dang rin po che'i rgyan chas bcu gsum gyis mdzes par spras pa sangs rgyas thams cad kyi sku gsung thugs kyi ye shes rnam pa thams cad pa dang gnyis su med pa'i dkyil 'khor rab 'byams spro bsdu'i byed po bde stong gnyis su med pa'i ye shes kyi sku ru rnam par dag par mos mdzod/__gnyis pa gsung bzlas pa'i lung sbyin pa ni/_slob ma rnams kyis me tog gi phreng ba re lhag pa'i lha la phul ba'i mos pas me tog 'thor bzhin du 'di'i rjes zlos/_bcom ldan bdag gis gzung lags kyis/_/bdag la 'go bar mdzad du gsol/_/sngags kyi dngos grub bstsal du gsol/_/brtul zhugs brtan par mdzad du gsol/_/zhes lan gsum bya'o/_/spyi bo'i rdo rje sems dpa'i thugs kar zla ba'i steng du hU~M la yi ge brgya pa'i sngags phreng mu tig gi rdog ma lta bu las sngags phreng gnyis pa byung zhal nas thon khyed rang rnams kyi zhal du zhugs/_snying gar zla ba la gnas pa'i hU~M mthar sngags phreng g.yas bskor du 'khod pas gsung gi byin rlabs zhugs par mos la yi ge brgya pa'i sngags 'di'i rjes zlos lan gsum mdzod/_oM badz+ra satwa sa ma ya:_ma nu pa la ya:_badz+ra satwa twe no pa:_tiSh+Tha dr-i D+ho me b+ha wa:_su toSh+yo me b+ha wa:_a nu rak+to me b+ha wa:_su poSh+yo me b+ha wa:_sarba sid+d+hi m+me pra yats+tsha:_sarba karma su tsa me:_tsit+taM shri yaM ku ru hU~M:_ha ha ha ha ho:_b+ha ga wan sarba ta thA ga ta badz+ra ma me muny+tsa badz+rI b+ha wa ma hA sa ma ya satwa A:_a su nr-i tri pre duHsarba pA paM kle sha da ha na b+hasmiM ku ru swA hAHlan gsum/_de nyid brtan par bya ba'i phyir sngags kyi phreng bas dbang bskur bar mos mdzod/_sngags byang thogs la/_zab cing gsang ba rdo rje'i sgra/_/rmad byung sngags kyi 'phrul chen pos/_/don gnyis yid bzhin byed nus pa'i/_/rdo rje'i sngags kyis dbang bskur ro/_/oM sarba ta thA ga ta wAka a b+hi Shiny+tsa hU~M/_'khor 'das kyi sgra skad thams cad grags stong gzhom med gsung gi 'khor lor dag pa'i dbang thob pa'o/_/gsum pa thugs ye shes kyi dbang la/_lha sngags kyi snang cha thams cad 'dzin med khyab brdal spros pa dang bral ba'i dbyings kyi ngang du mnyam par zhog cig_/me long bstan la/_hU~M/_chos kun de nyid klong yangs las/_/ma 'gag thabs kyi snang ba shar/_/zung 'jug sgyu ma'i brda 'di yis/_/spros bral thugs kyi dbang thob shog_/oM sarba ta thA ga ta tsit+ta a b+hi Shiny+tsa hU~M/_'khor 'das kyi rtogs tshogs thams cad rig stong spros bral gnyis su med pa'i ye shes thugs kyi 'khor lor dag pa'i dbang thob pa'o/_/de ltar phyi mtshan ma'i dkyil 'khor du phan pa dang nus pa'i bum pa'i dbang thob/_lus kyi dri ma sbyangs/_lam bskyed rim sgom pa la dbang*/_'bras bu sprul sku thob pa'i skal ba can du byas pa'o/_/gsum pa gsang ba zab mo'i dbang la gsum las/_dang po gsang ba'i dbang gi slad du/_bla ma yab yum snyoms par zhugs pa'i byang chub sems kyi thig le lce thog tu bzhag par mos mdzod/_hU~M:_bde stong rol pa'i byang chub sems:_'di ni sangs rgyas thams cad kyi:_gnyis med mnyam pa'i ye shes rgyun:_gtsang dme med par rol bar gyis:_a ho ma hA su kha hoH_zhes bdud rtsi myangs pas rtsa thams cad bdud rtsis gang*/_dug gsum gyi rnam rtog 'gags/_bde ba'i ye shes skyes par bsam/_de ltar kun rdzob byang chub sems kyi dkyil 'khor du gsang ba'i dbang thob/_ngag gi dri ma sbyangs/_lam rtsa rlung sgom pa la dbang*/_'bras bu longs sku thob pa'i skal ba can du byas pa'o/_/gnyis pa shes rab ye shes kyi dbang gi slad du/_dkyil 'khor pa'i thugs ka nas rig ma gzugs dang lang tshos brgyan pa byon nas rang la 'khyud par mos shig__hU~M:_ye shes rnam pa thams cad pa:_dpe yi thabs kyis mngon byed pa'i:_bcu drug dga' sbyin sgyu ma che:_sgyu ma'i rol pas spyod cig bu:_oM AHhU~M pad+ma b+hany+dza mok+Sha hoH_zhes rig tsaka gtad/_de dang snyoms par zhugs pas dga' ba bzhi'i ye shes nyams su myong bar mos la sngags 'di'i rjes zlos dang bcas te 'khyud rgya bya/_oM sarba ta thA ga ta ma hA a nu rA ga Na dz+nyA na badz+ra swa b+hA wa At+ma ko\u0f85 haM/_de ltar b+ha ga'i dkyil 'khor du shes rab ye shes kyi dbang thob/_yid kyi dri ma sbyangs/_lam thig le sgom pa la dbang*/_'bras bu chos sku thob pa'i skal ba can du byas pa'o/_/gsum pa dbang bzhi pa'i slad du shel dang me long gi brdas mtshon pa'i rang byung gi ye shes rig stong zung 'jug de kho na nyid kyi ngang la blo bzhag nas/_shel dang me long 'phyar la/_hU~M:_stong gsal rig pa ye shes sems:_kun khyab rdo rje'i khams chen po:_rang rig thig le gnyis med pas:_chos dbyings gnas lugs rtogs par gyis:_d+harma d+hA tu a a aH_de ltar don dam byang chub sems kyi dkyil 'khor du dbang bzhi pa thob/_ye shes kyi dri ma sbyangs/_lam rdzogs pa chen po sgom pa la dbang*/_'bras bu ngo bo nyid sku thob pa'i skal ba can du byas pa'o/_/slar yang bla ma dang dkyil 'khor lha tshogs phyogs bcu'i rgyal ba sras dang bcas pas shis pa brjod pa'i bden tshig gi glu dang me tog gi char sil ma bsnyil bas dge legs rtag brtan gyi snang ba dam pas phyogs dus kun tu khyab par mos mdzod/_hU~M:_rig 'dzin bla mas byin brlabs nas:_dgongs brgyud rtogs pa'i bkra shis shog:_yi dam lha yis rjes bzung ste:_dngos grub dbang thob bkra shis shog:_mkha' 'gro chos skyong phrin las kyis:_sa lam mthar phyin bkra shis shog:_'dod rgu lhun gyis grub pa yi:_dge legs rtag brtan bkra shis shog:_de dag gis rdor sems rigs lnga kun 'dus kyi dkyil 'khor du dbang bzhi chig rdzogs su grub pa yin pas/_de dag gi dam tshig gnang bkag gi rim pa las mi 'da' bar bsrung snyam pas 'di'i rjes zlos mdzod/_gtso bos ji ltar sogs dang gtang rag gi maN+Dal lus 'bul/_dge bsngo bcas byas la slob ma grol/_slob dpon gyis tshogs la rol zhing phrin las gzhung gi lhag ma nas brtsams rjes kyi las rim rnams mtha' rgyas su bya'o/__/lnga pa bka' srung sngags kyi srung ma'i rjes gnang bya tshul ni/_rdul tshon gyi chos 'byung mthing ga me ris bskor ba'am/_ma 'byor na maN+Dal la 'bru nag gi tshom bu gcig bkod pa'i steng*/_many+dzir lcags sam b+han+d+ha'i snod du dmar gtor gru gsum rgyan spros can gyi rtser sku tsaka dang dar gdugs kyis spras par sha khrag mthun rdzas kyis brgyan pa dang*/_'bul gtor/_nyer spyod/_sman raka sogs kyang bshams/_dbang snga ma rnams dang ma 'brel na/_bdag gi rnal 'byor mdor bsdus sngon du 'gro bas/_srung ma'i phrin las dang bzlas pa cung zad byas la/_mchod bstod mdor bsdus grub rjes gnang ba zhu/_slob ma khrus bya/_bgegs bskrad/_srung 'khor bsgoms nas/_de yang bla na med pa'i byang chub bsgrub pa la 'gal rkyen srung ba dang*/_mthun rkyen sgrub pa'i grogs rdo rje theg pa'i lugs kyi thun mong ma yin pa'i dam can srung ma khyad par can brten pa gal che/_de la'ang ye shes dang*/_las dang*/_'jig rten gyi tshul 'dzin pa'i chos skyong rgyud gsum du gtogs pa du ma zhig bzhugs pa las skabs su babs pa 'di ni/_gzhung las/_'di ni dbyings kyi rje mo ste:_thugs rje rig rtsal ma mo'i gtso:_a ti'i bstan srung rgyal mo ste:_nyams rtogs sa lam grogs su byed:_bsgrub pas 'dod pa'i las sgrub ma:_rno myur zab khyad gzhan las 'phags:_kun mthun kun las khyad par chos:_ngo mtshar gsang ba'i srung ma yi:_mchod byang snying po'i yang tig 'di:_'od kyi lus can bi ma las:_sngags srung khros ma'i rgyud las btus:_zab chos mchog gi srung ma ru:_gtad rgyas btab bzhin snang gyur cig:_kun la ma spel zab rgya thaM:_zhes gsungs pa ltar chos dbyings stong pa chen po'i klong na 'khor 'das thams cad kyi bskyed gzhi dpal kun tu bzang mo bde chen he ru kaHdpal gyi gsang ba'i yum gcig gnam zhal dbyings kyi dbang phyug ma/_'khor 'das thams cad mkha' klong dbyings gsum du 'byed sdud kyi byed po ma mo e ka dzA Ti/_steng phyogs lha yi yul na dus gsum rgyal ba'i bstan pa srung ba'i lha mo 'dod khams dbang phyug ma sogs mtshan dang sku yi bkod pa bsam las 'das shing*/_deng 'dir dpal rdo rje sems dpa' ye shes gsang thig gi bka' yi srung mar byon pa'i sngags srung e ka dzA Ti'i rjes gnang 'bul ba'i skabs su bab pas de nyid zhu ba'i don du maN+Dal phul/_gsol ba gdab pa 'di'i rjes zlos mdzod/_don dam dbyings nas ma g.yos kyang:_'gro ba 'dul phyir sprul pa'i sku:_dpal ldan sngags kyi srung ma yi:_rjes su gnang ba bstsal du gsol:_lan gsum/_rgyud sbyang ba'i slad du rgyun bshags yan lag brgyad pa 'di'i rjes zlos mdzod/_rdo rje slob dpon sangs rgyas dpal/_/sogs lan gsum/_de nas khyed rang rnams gnyen po stobs kyi lha dpal chen po'i sku 'di ltar sgoms mdzod/_oM ma hA shU n+ya tA sogs/_stong pa'i ngang las pad+ma dang nyi ma dregs pa khyo shug bsnol ba'i gdan gyi steng du hU~M yig mthing nag yongs su gyur pa las khyed rang rnams dpal chen po badz+ra he ru ka sku mdog mthing nag nyi ma 'bum gyi gzi brjid can zhal gcig phyag gnyis pa khro gtum mi bzad pa'i gzugs can/_rdo rje dang dung khrag 'dzin pa/_rang snang gi yum dang bcas pa dpal dang dur khrod drag po'i chas kyis brgyan te/_zhabs gnyis gyad chen po'i stabs su ye shes kyi me dpung 'bar ba'i klong na bzhugs pa'i gnas gsum gyi yi ge las byung ba'i 'od zer gyis dpal chen po'i ye shes kyi 'khor lo sprin char drag tu 'bab pa bzhin spyan drangs nas sgo gsum la sib sib thim par mos mdzod/_ru lu'i mthar/_dz+nyA na a be sha ya btags pas byin dbab/_tiSh+Tha badz+ras brtan par bya/_rjes gnang dngos la/_dang po sku yi rjes su gnang ba'i slad du/_mdun gyi gtor ma 'di nyid 'di ltar gsal thob mdzod/_eH_chos dbyings mthing nag sogs nas bstod pa'i bar btang la/_gtor ma ye shes kyi ma mo 'khor dang bcas par gsal ba'i sku las 'od zer me lce'i phreng ba lta bu dpag tu med pa byung*/_khyed rang rnams kyi dpral bar thim pas sku'i byin rlabs dang dngos grub thogs med du 'grub par mos mdzod/_gtor ma dpral bar bzhag la/_oM ma ma trag rak+sha e ka dzA Ti b+h+yo hU~M dza dzaH_kA ya sarba karma ku ru hoH_spos rol dang bcas byin dbab/_gnyis pa gsung gi rjes su gnang ba'i slad du/_mdun bskyed ma mo'i thugs kar nyi ma la gnas pa'i traka yig gi mthar gnas pa'i sngags phreng las yig 'bru me yi zegs ma can bar ma chad du dmar nar gyis byung*/_zhal nas thon/_bdag nyid lhar gsal ba'i lte ba nas zhugs/_gsung gi byin rlabs dang dngos grub thogs med du 'grub par mos mdzod/_gtor ma mgrin par bzhag la/_oM ma ma traka rak+sha e ka dzA Ti hU~M b+h+yo dza dzaH_wAka sarba karma ku ru hoH_spos rol dang bcas byin dbab/_gsum pa thugs kyi rjes gnang gi slad du/_mdun bskyed ma mo'i thugs ka nas trag yig smug nag dang tsit+ta 'phros/_rang gi snying gar thim pas thugs kyi byin rlabs dang dngos grub thogs med du 'grub par mos mdzod/_gtor ma snying gar bzhag la/_oM ma ma traka rak+sha e ka dzA Ti hU~M b+h+yo dza dzaH_tsit+ta sarba karma ku ru hoH_spos rol dang bcas byin dbab/_gtso 'khor yongs rdzogs kyi bka' gtad pa'i phyir/_slob dpon dpal chen po'i nga rgyal la gnas pas gtor ma ma mo 'khor bcas gsal ba la tha tshig gnyan po bsgrags pas ma mo 'khor bcas dam la 'dus te/_ji ltar 'dod pa'i phrin las rab 'byams thogs med du bsgrub par mos mdzod/_chos sku kun tu bzang po/_longs sku rdor sems rigs lnga/_sprul sku dga' rab rdo rje/_slob dpon 'jam dpal bshes gnyen/_rig 'dzin shrI sing+ha/_mkhas pa dz+nyA na su tra/_paN chen bi ma mi tra/_slob dpon rdo rje hU~M mdzad/_gu ru rdo rje thod phreng rtsal/_mnga' bdag khri srong lde'u btsan/_dge slong nam mkha'i snying po/_lo chen bai ro tsa na/_gnyags chen ye shes gzhon nu/_mkha' 'gro ye shes mtsho rgyal/_gter chen pad+ma 'od gsal mdo sngags gling pa/_bka' bab klong chen nam mkha' 'od gsal/_'jam mgon chos kyi blo gros la sogs pa rtsa ba dang brgyud par bcas pa'i dpal ldan bla ma dam pa rnams kyi bka' dang dam tshig las ma 'da' bar dpal ye shes kyi ma mo smug nag khros ma'i rgyal mo sngags srung e ka dzA Ti sku gsung thugs yon tan phrin las kyi sprul pa'i ma mo/_ye shes las dang 'jig rten gyi mkha' 'gro ma 'bum phrag yangs pa'i tshogs dang bcas pa rnams la gnyer du gtad pa'i rdo rje'i slob ma 'di rnams la dus deng nas byang chub snying po'i bar du mi 'bral bar nyin gyi bya ra/_mtshan gyi mel tshes rtag tu skyongs la 'gal rkyen thams cad sol/_mthun rkyen thams cad spel/_rten 'brel legs dgur sgrigs/_nyams dang rtogs pa spel/_dngos grub dang phrin las sgrubs/_sangs rgyas kyi bstan pa srungs/_bstan 'dzin gyi skyes bu spel/_mdor na rang gzhan gyi don gnyis 'dod dgu'i phrin las rab 'byams yid bzhin du 'grub par mdzod cig_/sa ma ya rak+Shan+tu zhes brjod/_brgyud 'dzin dang dam tshig thub pa yin na gtor ma bdud rtsis bshal la sbyin/_spyi tsam du gtor mas bka' bsgos pas 'thus/_rjes shis brjod dang*/_dam tshig khas blang*/_gtang rag yon 'bul/_dge bsngo sogs spyi ltar bya'o/_/bsgrub bya rmad byung khyab bdag rdo rje sems/_/phyi nang gsang sogs sgrub tshul snying po'i lam/_/mkhas grub gong ma'i gsung gi snang ba la/_/brten nas 'jug bde'i smin byed bklag chog bkral/_/bka' gter gser zhun lta bu'i zab chos kyang*/_/da ni dbyings kyi thig ler mnal nye na/_/bdag lta'i ngal ba don du 'gyur dka' yang*/_/bla ma'i bka' dang las skal mchog ldan pa'i/_/dam pa du mas gsung gi dbyug gu yis/_/yang yang bskul phyir bsam sbyor dag khul gyis/_/bris 'dis bstan 'gro'i dge mtshan rgyas par shog_/ces pa'ang dkyil 'khor rgya mtsho'i khyab bdag dpal ldan rdo rje sems dngos 'jam mgon chos kyi rgyal po pad+ma ye shes rdo rjes gter gzhung dbang gi rtsa ba zhal gsal med stabs 'di ltar bris zhes dbang chings rtsa tho bcas bka' yi gnang ba bstsal na yang*/_snyigs ma'i rgud pa sna tshogs kyis yid gdung bas g.yas chung du song skabs dad brtson mos gus chen pos tshul 'di'i bsnyen sgrub nyams bzhes rgya cher gnang ba snying po'i rnal 'byor pa klong chen ye shes rdo rjes bskul ma snga phyir nan tan du byung ba dang bla ma rat+na rasmi yab sras/_'khrul zhig rin po che 'gyur med mdo sngags bstan 'dzin sogs dam pa du mas gsung bskul bzlog tu ma btub par mdo khams shar gyi dA ri dra 'gyur med theg mchog bstan pa'i rgyal mtshan mdo sngags gling par sgro btags kyi ming gis snyan pa'i zog po des rta zla'i dmar phyogs kyi tshes nyer gcig 'jam mgon bla ma'i dus kyi mchod pa'i tshul du kha bzhi lho yi sman ljongs kyi lte ba bde chen chos gling sum rtsen lha yi dga' tshal du grub par bgyis pa 'dis kyang grong khyer gsum gyi yid can thams cad khyab bdag rdo rje sems dpa'i go 'phang mngon du byed pa'i rgyur gyur cig_/mang+ga laM/_dge'o//__//_chos kyi bdag po'i bka' bzhin pad bkod sgam sprul pas zhu dag gi sri zhu byas pa'o//_//
Debug data: